Pretoria-betogings: Spesiale sentrum op die been gebringFoto: Facebook ŉ Gesamentlike operasiesentrum is op die been gebring om die massabetogings wat sedert Sondagaand oor die hele Pretoria woed in bedwang te probeer bring. Die Suid-Afrikaanse Polisiediens (SAPD) het in ŉ verklaring gesê die sentrum sal bestaan uit beamptes van verskillende wetstoepassingsagentskappe en ander rolspelers. Alle polisielede in die stad, asook dié wat van diens af is, is ontplooi in Arcadia, Mamelodi, Soshanguve, Atteridgeville en in die weste van Pretoria. Lede van die SAPD-hoofkantoor is ook ontplooi om met die polisiëring te help. Volgens die SAPD word ŉ saak van moord ondersoek nadat ŉ ANC-lid Sondag tydens die geweld doodgemaak is. Sake van opsetlike saakbeskadiging en intimidasie is ook aangegee. Intussen is die N1 tussen die Pumulani-tolhek en Hammanskraal en die R101 gesluit weens betogings. In Atteridgeville is Seeiso-, Maunde- en Khozastraat deur betogers versper en die Daspoort-tonnel in die weste van Pretoria is ook gesluit nadat dit met brandende bande versper is. Die R80 in Pretoria-Noord is vanaf Britsweg ook deur betogers afgesper. Busse wat oornag in Mamelodi, Pretoria gebrand is (Junie 2016). Foto: Facebook Volgens berigte op sosiale media is drie vragmotors Dinsdagoggend aan die brand gesteek. Ondanks verskeie pogings kon die provinsiale polisiewoordvoerder nie Dinsdagoggend vir kommentaar bereik word nie. Die woordvoerder van die Tshwane-metropolisie was ook nie beskikbaar nie. Die ANC het Maandag aangekondig dat Thoko Didiza die party se burgemeesterskandidaat in Tshwane vir die komende munisipale verkiesing sal wees. Kgosientso Sputla Ramokgopa, die huidige burgemeester, asook sy adjunk-streeksvoorsitter, Mapiti Matsena, sal dus nie weer verkiesbaar wees nie. Die ANC in Pretoria is glo verdeeld in hul ondersteuning aan Ramokgopa en Matsena is ongelukkig omdat Didiza uiteindelik die keuse van die ANC se nasionale leierskap was. Lebogang Matji, ŉ woordvoerder van die Tshwane Metro-munisipaliteit, het gesê Ramakgopha sal vanaf 10:00 vandag die gebiede besoek waar die geweld woed om met die inwoners te vergader. Betogings Maandagaand (20 Junie 2016) in Pretoria. Foto: Verskaf Donald Liphoko, die waarnemender direkteur-generaal van die regering se kommunikasie-en-inligtingstelsel (GCIS), het Dinsdagoggend namens die regering die geweld ten sterkste veroordeel en ŉ beroep op inwoners gedoen om die betogings te staak. “Geweld, saakbeskadiging en oortreding van ander se reg op vrye beweging sal nie deur die wetstoepassingsagentskappe geduld word nie en oortreders sal die volle mag van die gereg in die gesig staar,” het hy gesê. “Daar is geen kwessie wat nie deur demokratiese prosesse en dialoog opgelos kan word nie. Lede van die publiek word aangemoedig om van die regte kanale gebruik te maak om hul ontevredenheid uit te spreek.” Lees alle vorige berigte oor die Pretoria-onluste op Maroela Media.